[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000001", "text": "All posts tagged Aneirin Karadog"}, {"text_idx": "#000003", "text": "Nofel ar gyfer yr arddegau ydi Powell gan Manon Steffan Ros: hanes bachgen o\u2019r enw Elis yn mynd am bythefnos i America i hel achau\u2019r teulu efo\u2019i daid. Mae o\u2019n gwybod erioed mai ei gyndaid, \u201cyr Ellis Powell arall\u201d yrrodd bres adref o America i sefydlu ysbyty, ysgol gynradd ac ati yn Nhrefair. Y Powell Arms ydi enw\u2019r dafarn leol ac mae Elis yn pasio cerflun ohono ar y ffordd i\u2019r ysgol bob dydd. Dyn pwysig, dyn arbennig."}, {"text_idx": "#000004", "text": "Mae cynnwrf Elis a\u2019i daid yn pefrio drwy\u2019r tudalennau, ond rydan ni\u2019n gwybod bod rhywbeth yn mynd i fynd o\u2019i le, felly mae\u2019r ofn yn llechu wrth droi pob tudalen hefyd. Na, doedd Ellis Powell mo\u2019r arwr roedden nhw wedi ei ddisgwyl. Caethwasiaeth ydi\u2019r cefndir, fel yn nofel Angharad Tomos, Y Castell Siwgr, ond oherwydd mai rhywbeth yn y gorffennol ydi o yn Powell, y berthynas rhwng Elis a\u2019i daid sy\u2019n cydio fan hyn, ac mi wnes i fwynhau\u2019r croeso a\u2019r tensiwn maen nhw\u2019n ei gael a\u2019i deimlo gyda Yncl George ac Anti Hayley yn eu ty\u0302 mawr crand ym Maryland. Felly nofel gyfoes am deulu, cyfeillgarwch a phwysigrwydd cydnabod y ffeithiau i gyd ydi hon."}, {"text_idx": "#000005", "text": "Fel un gafodd ei hudo gan gyfres Roots ers talwm ( llun o\u2019r gyfres wreiddiol isod),"}, {"text_idx": "#000006", "text": "ro\u2019n i wedi disgwyl mwy am y caethweision, ond mae Manon yn hogan glyfar \u2013 doedd dim angen misoedd o waith ymchwil i sgwennu hon, nag oedd! Ac mae hi\u2019n anghyfforddus iawn yn sgwennu fel rhywun nad oes ganddi\u2019r \u2018hawl\u2019 i sgwennu amdanyn nhw \u2013 y busnes cultural appropriation \u2018ma. Dwi\u2019n dallt yn iawn ond dwi\u2019m yn siwr os ydw i\u2019n cytuno bob tro chwaith, neu be ydi diben dychymyg? I\u2019w drafod eto..."}, {"text_idx": "#000007", "text": "Dwi\u2019n hoffi\u2019r clawr hefyd \u2013 syml, ond mae \u2019na lun yn rhoi cliw am y cynnwys. A dach chi\u2019n gallu deud yn syth nad ydi hi\u2019n mynd i fod yn nofel ffrili, lawen. Nid bod Manon yn sgwennu llawer o bethau felly! Ond mae \u2018na hiwmor ynddi, dwi\u2019n prysuro i ddeud. Dyma\u2019r dudalen gyntaf i chi gael blas:"}, {"text_idx": "#000008", "text": "Yndi, mae Gwil yn gymeriad a fo sy\u2019n gyfrifol am y rhan fwya o\u2019r hiwmor sy yn y llyfr. Wedyn dyma i chi ddarn arall sy\u2019n digwydd yn America \u2013 a Manon a\u0302\u2019i bys ar y pyls fel arfer:"}, {"text_idx": "#000009", "text": "A dyma i chi ganmoliaeth gafodd hi ar Twitter gan Vaughan:"}, {"text_idx": "#000010", "text": "\u201cWaw! Wel, dwi newydd cwpla\u2019r llyfr hwn ac mae\u2019n bwerus iawn iawn a hyd yn oed wedi gwneud i fi grio, ychydig. Ac yn bendant yn gwneud i chi feddwl. Da iawn@ManonSteffanRos unwaith eto x\u201d"}, {"text_idx": "#000011", "text": "Ac ateb gan Y Dyn Barfog: \u201cDwi newydd ei orffen hefyd, tua chwarter awr yn o\u0302l. Cytuno. Pob tro mae llyfr msr yn gwneud i mi drio bod yn berson gwell.\u201d"}, {"text_idx": "#000012", "text": "Waw \u2013 dwi\u2019n gwybod yn union be maen nhw\u2019n ei feddwl."}, {"text_idx": "#000013", "text": "Dros y mo\u0302r a\u2019r mynyddoedd. Straeon Merched dewr y Celtiaid Os dach chi isio gwario mwy ar lyfr, be am \u00a318 ar gyfer clamp o lyfr hardd, clawr caled."}, {"text_idx": "#000015", "text": "Ond pam dewis peidio rhoi enw\u2019r awdur wrth bob stori, wn i ddim. Rhaid troi i\u2019r cefn i weld pwy sgwennodd pa stori. Dwi ddim wedi darllen pob un gan fod \u2019na bymtheg ohonyn nhw, a llyfr i bori ynddo fesul tipyn ydi hwn yn fy marn i. Ond mi wnes i wir fwynhau y rhai dwi wedi eu darllen \u2013 Nia Ben Aur, y chwedl o Iwerddon gan Angharad Tomos,"}, {"text_idx": "#000016", "text": "Rhiannon a\u2019r gosb o fod yn geffyl (o\u2019r Mabinogi) gan Myrddin a Ker Is o Lydaw gan Aneirin Karadog. Fersiwn o chwedl Cantre\u2019r Gwaelod ydi honno. Y Gaer Isel ydi ystyr Ker Is, gwlad lle roedd y brenin yn flin am fod ei bobl mor aniolchgar ac yn gwneud dim ond gwledda a pharti\u0308o dragwyddol a phoeni am ddim ond gneud mwy o bres a bwyta ac yfed mwy a mwy.Yn ei farn o, roedden nhw wedi colli golwg ar beth oedd yn bwysig mewn bywyd. Ia, dach chi\u2019n gweld y diwedd yn dod tydach ond efallai nid yn y ffordd fyddech chi\u2019n ei ddisgwyl..."}, {"text_idx": "#000017", "text": "Mi wnes i fwynhau Llygad am Lygad gan Haf Llewelyn hefyd, am y frenhines Maebh o Iwerddon, rhywun na wyddwn i ddim oll amdani tan y llyfr hwn. Ond nefi, am gymeriad difyr. Hogan ffyrnig a deud y lleia!"}, {"text_idx": "#000018", "text": "Dwi\u2019n edrych mlaen yn arw i ddarllen y gweddill."}, {"text_idx": "#000019", "text": "Mae\u2019n cael ei farchnata fel llyfr i blant ond dwi\u2019n gwybod am sawl oedolyn a dysgwr fyddai\u2019n hoffi\u2019r straeon yma."}, {"text_idx": "#000021", "text": "Nofel graffig i blant ydi hi, gyda\u2019r lluniau gan ferch yr awdur, Efa Blosse Mason, ond mae\u2019n bendant yn siwtio oedolion ac mae angen bod yn blentyn go soffistigedig i\u2019w dallt hi\u2019n iawn beth bynnag. Ddwedwn ni 9+? Mae angen dallt pethau fel \u2018Paid a\u0302 diystyru dy nerth cynhenid\u2019 a \u2018Mae angen bod yn wasaidd i fyw ymhlith pobol.\u2019"}, {"text_idx": "#000022", "text": "Welais i mo\u2019r ddrama, ac ar o\u0302l darllen y nofel, mae\u2019n anodd iawn ei dychmygu fel sioe un-person, ond roedd \u2019na ganmol mawr iddi doedd? Doedd y ddrama ddim yn addas i rai o dan 13 oed oherwydd y thema\u0300u, y rhegfeydd a\u2019r cyfeiriadau at ryw ynddi, ond: \u201cUnwaith rydych chi\u2019n gwneud darlun o\u2019r asyn, yn sydyn mae\u2019n newid yn rhywbeth ar gyfer plant,\u201d meddai\u2019r awdur. Fel un sy\u2019n mwynhau llyfrau graffig ar gyfer oedolion, dwi ddim mor siwr bod jest troi cymeriad yn ddarlun yn ei droi\u2019n rywbeth i blant, ond mi wnes i wir fwynhau. Teimladwy, ffraeth, a chwa o awyr iach. Mae angen mwy o nofelau fel hyn, ond mi fydd yn anodd creu\u2019r dilyniant a\u2019r galw gan nad ydi\u2019r traddodiad gynnon ni yma, ar waha\u0302n i gyfieithiadau Tintin ac Asterix. Gobeithio y bydd Gwlad yr Asyn yn gwerthu\u2019n dda beth bynnag. Mae\u2019n fargen am \u00a312 gan fod llyfrau graffig yn gallu bod dipyn drytach na hynna."}, {"text_idx": "#000023", "text": "A dyma i chi flas o\u2019r cynnwys:"}, {"text_idx": "#000025", "text": "Hufen Afiach \u2013 i blant sy\u2019n hoffi pethau afiach! A Pawen Lawen, cerddi am fyd natur."}, {"text_idx": "#000026", "text": "Dwi mor falch bod rhywun wedi sgwennu llyfr Cymraeg i blant 7-11 oed sy\u2019n llawn pethau afiach a \u2018drwg\u2019 fel pigo trwyn a gollwng gwynt. Does dim digon o lyfrau fel hyn ar gael yn Gymraeg!"}, {"text_idx": "#000027", "text": "Do, dwi wedi sgwennu un i blant iau efo deinosor yn cnecu/pwmpian a phw\u0302 (Cadi a\u2019r Deinosoriaid) ond mae Hufen Afiach (\u00a36.99 Atebol) gan Meilyr Sio\u0302n yn mynd yn llawer pellach! Mae \u2018na bethau afiach iawn IAWN yn hwn, sydd wedi bod yn fe\u0302l ar fysedd dawnus yr arlunydd Huw Aaron. Sbiwch:"}, {"text_idx": "#000028", "text": "Hanes gwallgo, boncyrs bost brwydr rhwng cawr ffiaidd o\u2019r enw Beli Bola Mawr a chriw o blant ym... gwahanol sydd yma. Dyma i chi\u2019r dudalen gynta:"}, {"text_idx": "#000029", "text": "A dyma lun o Beli:"}, {"text_idx": "#000030", "text": "Mae o\u2019n gawr wirioneddol gas, ffiaidd sy\u2019n twyllo a deud celwydd a dwyn a bwyta pethau gwbl afiach, fel hufen ia blas siocled a winwns/nionod, sos coch a fanila ac ati \u2013 a hyd yn oed blas plant! Mae pobl Cwm Cwstard wedi cael gwared ohono unwaith, ond mae o\u2019n ei o\u0302l..."}, {"text_idx": "#000031", "text": "Ond mae Poli Peswch Pen o\u0302l, Seimon Smwts (stwff trwyn/snot), Sali Seimllyd a Wili Silibili yn benderfynol o roi stop ar y cawr. Oes, mae \u2018na enwau gwych a gwallgo yma, yn bobl ac yn bentrefi, fydd yn gwneud i blant chwerthin yn uchel."}, {"text_idx": "#000032", "text": "Er, dwi\u2019n digwydd meddwl y byddai Poli Pwmp wedi bod yn enw gwell na Poli Peswch Pen o\u0302l, ond dydi \u2018pwmp\u2019 ddim yn air sy\u2019n cael ei ddefnyddio ym mhobman ar gyfer gwynt o\u2019r pen o\u0302l mae\u2019n debyg. Ac mi fydd rhai plant yn gorfod pendroni am eiliad neu ddwy i weithio allan be ydi peswch pen o\u0302l, decini! Ac os nad ydach chi\u2019n gyfarwydd a\u0302\u2019r gair \u2018decini\u2019 \u2013 \u2018I suppose\u2019 ydi o."}, {"text_idx": "#000033", "text": "Ro\u2019n i\u2019n arbennig o hoff o gymeriadau\u2019r 2 wylan, Bob a Barbra, ond ddim yn siw\u0302r os ydi\u2019r jo\u0302c am ddyn o\u2019r enw Cliff yn gweithio yn Gymraeg...digon hawdd fyddai cael gwylan/cawr i ddeud hynny hefyd, fyddai wedi ychwanegu at elfen od, quirky y llyfr. Ta waeth."}, {"text_idx": "#000034", "text": "Roedd y disgrifadau o Sali Seimllyd druan, sydd a\u0302 gwallt anhygoel o seimllyd, yn gwneud i mi deimlo\u2019n sal! Ych a pych. Ond ro\u2019n i\u2019n teimlo drosti yn arw, bechod."}, {"text_idx": "#000035", "text": "Roedd Meilyr (sy\u2019n frawd i nytar o\u2019r enw Eleri Sio\u0302n gyda llaw \u2013 hiwmor yn rhedeg yn y teulu, yn amlwg)\nisio ymateb i\u2019r galw am lyfrau tebyg i rai Roald Dahl a David Walliams yn Gymraeg, yn hytrach na jest cyfieithu llyfrau\u2019r rheiny, felly da iawn fo. Roedd angen golygu fymryn bach mwy ar y llyfr yn fy marn i fel oedolyn, ond dwi\u2019m yn meddwl y bydd plant 7-9 oed yn sylwi."}, {"text_idx": "#000036", "text": "Bydd plant sy\u2019n mwynhau darllen a chlywed am bethau afiach, budur, drewllyd, seimllyd, gwirion wrth eu boddau \u2013 yn enwedig plant y de, ond dwi\u2019n meddwl y bydd y Gogs yn hapus hefyd. Ac mae\u2019r lluniau yn siwtio\u2019r ych-a-pychrwydd i\u2019r dim!"}, {"text_idx": "#000037", "text": "Llyfr cwbl wahanol ydi Pawen Lawen!- casgliad o gerddi am fyd natur gan Fardd presennol Plant Cymru, Casia Wiliam, a phawb arall sydd wedi bod yn fardd plant ar ryw adeg:"}, {"text_idx": "#000039", "text": "Jest cyd-ddigwyddiad ydi\u2019r ffaith bod y ddau beth wedi ymddangos tua\u2019r un pryd am wn i? Cyd-ddigwyddiad hapus beth bynnag. Mae\u2019r llyfr yn un bach hyfryd, bargen am \u00a35 (Gwasg Carreg Gwalch), a dyma i chi un o gerddi Casia:"}, {"text_idx": "#000040", "text": "Ac un gan Aneirin Karadog:"}, {"text_idx": "#000042", "text": "Mae \u2018na lwythi o lyfrau newydd, bywiog, GWREIDDIOL i blant Cymraeg y dyddiau yma yndoes? Ieee!"}, {"text_idx": "#000044", "text": "Yr awdur diweddaraf i ateb fy nghwestiynau am ei hoff lyfrau plant ydi Anni Lly\u0302n, sef Bardd Plant Cymru 2015-17, cyflwynydd pob math o raglenni plant a rhywun hynod dalentog sy\u2019n gallu troi ei llaw at bob math o bethau!"}, {"text_idx": "#000045", "text": "Fel mae ei henw yn awgrymu, mae\u2019n dod o Ben Lly\u0302n ( Sarn Mellteyrn) ond yn byw yng Nghaerdydd ers tro. Mae newydd briodi Tudur Phillips ( rhywun arall hynod dalentog)"}, {"text_idx": "#000046", "text": "Ro\u2019n i yn y parti priodas fel mae\u2019n digwydd \u2013 noson dda!"}, {"text_idx": "#000047", "text": "A dyma rai o\u2019i llyfrau hi:"}, {"text_idx": "#000048", "text": "Pa lyfrau oeddet ti\u2019n eu hoffi yn blentyn?"}, {"text_idx": "#000050", "text": "Saesneg \u2013 dwi\u2019n cofio cael cyfnod o ddarllen Jaqueline Wilson ond does \u2019na ddim un llyfr penodol yn aros yn y cof."}, {"text_idx": "#000052", "text": "Dwi ddim yn cofio llawer o lyfra Saesneg ond dwi yn cofio darllen llyfra Roald Dahl \u2013 dim clem pa oed!"}, {"text_idx": "#000053", "text": "Wyt ti\u2019n dal i ddarllen llyfrau plant? Pa rai wyt ti wedi eu hoffi\u2019n ddiweddar?"}, {"text_idx": "#000059", "text": "Pwy ydi dy hoff ddylunydd/arlunydd llyfrau? Pam?"}, {"text_idx": "#000060", "text": "Wnaeth Vale\u0301riane Leblond ddarluniau cwbl arbennig i fy nghyfrol farddoniaeth i \u2018Dim Ond traed Brain\u2019, wrth fy modd efo\u2019i gwaith hi."}, {"text_idx": "#000061", "text": "Dwi newydd fod yn gweithio ar gyfrol ddwyieithog fydd allan cyn bo hir gyda elusen BookTrust Cymru o\u2019r enw \u2018Pob un bwni\u2019n dawnsio!\u2019 \u2013 llyfr \u2018Everybunny Dance!\u2019 gan Ellie Sandall ac mae ei darlunia hi\u2019n hyfryd hefyd."}, {"text_idx": "#000062", "text": "Be nath i ti ddechrau sgwennu?"}, {"text_idx": "#000063", "text": "Dwi ddim yn gwybod be nath i mi ddechra sgwennu ond mwya\u2019n byd dwi\u2019n meddwl pam mod i\u2019n gwneud dwi\u2019n teimlo mai rhyw chwilfrydedd ydi o. Dwi\u2019n rhyfeddu at allu awduron i fod yn bwerus gyda geiriau, i fedru creu bydoedd, i athronyddu, i gwmpasu teimladau a syniadau. Dwi\u2019n hoffi\u2019r syniad o fynd mewn i dy ben dy hun a herio dy hun i ddarganfod y plethiad mwyaf effeithiol o eiriau i gyfleu beth bynnag sy \u2019na. Ond dim ond pan dwi\u2019n ystyried y peth go iawn dwi\u2019n meddwl am hynny i gyd. Dwi\u2019n meddwl mai\u2019r ateb syml ydi mod i\u2019n mwynhau gwneud a thrwy wneud, dwi\u2019n gobeithio fy mod i\u2019n annog plant i ddarllen ac ymddiddori mewn sgwennu eu hunain."}, {"text_idx": "#000064", "text": "Be wyt ti\u2019n ei fwynhau fwya am sgwennu?"}, {"text_idx": "#000065", "text": "Y rhyddid, does dim rhaid cael ffiniau o gwbwl!"}, {"text_idx": "#000066", "text": "Dwed chydig am dy nofel ddiweddara i blant."}, {"text_idx": "#000067", "text": "Dwi heb gyhoeddi nofel ers \u2018Asiant A\u2019 \u2013"}, {"text_idx": "#000068", "text": "nofel ysgafn am ferch ysgol sy\u2019n ysbi\u0308wraig gudd. Ond yn y misoedd dwytha wedi cyhoeddi straeon i blant bach \u2013 \u2018Cyw yn yr Ysbyty\u2019 a \u2018Fy llyfr Nadolig cyntaf\u2019"}, {"text_idx": "#000069", "text": "sy\u2019n lyfrau bach syml i blant meithrin, neu wrth gwrs, yn lyfrau da i blantos sy\u2019n dechrau darllen!"}, {"text_idx": "#000070", "text": "Pa lyfr(au) plant sydd ar y ffordd nesa gen ti?"}, {"text_idx": "#000071", "text": "Ar y ffordd, mae \u2019na gyfrol farddonol ar y cyd a\u0302 beirdd eraill a nofel ddoniol i blantos cyfnod allweddol 2!"}, {"text_idx": "#000072", "text": "Diolch yn fawr Anni \u2013 edrych mlaen at weld y nofel ddoniol newydd!"}, {"text_idx": "#000074", "text": "Sioe Lyfrau Fwyaf y Byd"}, {"text_idx": "#000075", "text": "Ydach chi wedi clywed am y digwyddiad GWYCH yma fydd yn y Galeri, Caernarfon ar y 10fed o Fawrth? Mae o am ddim i blant bl 5-6 ardal Caernarfon fel rhan o ddathliadau Diwrnod y Llyfr 2015. Mae seddi yn dechrau mynd yn brin, felly brysiwch!"}, {"text_idx": "#000076", "text": "Anni Llyn fydd yn arwain y sesiwn ac yn cyflwyno:"}, {"text_idx": "#000078", "text": "Dwi\u2019m yn edrych fel yna go iawn siwr! Yr opsiwn \u2018nose twirl\u2019 ar y \u2018photo booth\u2019 dwi newydd ei ddarganfod ar fy Mac i ydi o."}, {"text_idx": "#000079", "text": "Beth bynnag, os ydach chi\u2019n un o griw bl 5 a 6 ardal Caernarfon fydd yn mynd i Sioe Lyfrau Fwyaf y Byd \u2013 welai chi yno. Yn edrych yn weddol normal gobeithio."}, {"text_idx": "#000083", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000084", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]